《送王中丞出镇山东》
明代·梁有誉

忆昔乘骢出汉畿，急难才籍九重知。胡来节领襟喉地，塞上功高保障时。

诏下云霄移斧钺，霜飞海岱伫旌旗。自怜筹国身非远，人羡忧时鬓未衰。

日落北庭仍战戟，烽传东郡更疮痍。辕门月下军书动，宪府秋深戍角悲。

独倚青萍堪涕泪，坐挥白羽繫安危。悬知长啸烟尘静，公望于今合鼎彝。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。